Predkladacia správa

	Materiál „Analýza administratívnych kapacít pre programové obdobie 2007 – 2013 (aktualizácia k 30. 10. 2009)“ sa na rokovanie vlády SR predkladá na základe úlohy B.5 uznesenia vlády SR č. 396/2007 zo dňa 2. 5. 2007. 
        Cieľom predkladaného materiálu je poskytnúť vláde SR informáciu o aktuálnom stave v oblasti administratívnych kapacít pre programové obdobie 2007 – 2013 k 30. 10. 2009.
V porovnaní s analýzou administratívnych kapacít k 15. 2. 2007, boli pri vypracovávaní tohto materiálu zahrnuté dva nové subjekty, a to Ministerstvo kultúry SR ako sprostredkovateľský orgán pod riadiacim orgánom pre operačný program Informatizácia spoločnosti a vyššie územné celky, ktoré plnia úlohy sprostredkovateľských orgánov pod riadiacimi orgánmi pre regionálny operačný program, resp. sprostredkovateľského orgánu pod riadiacim orgánom pre operačný program Bratislavský kraj (Bratislavský samosprávny kraj). 
Materiál sa skladá z 3 hlavných kapitol. V kapitole č. 2 je uvedený stav administratívnych kapacít subjektov zapojených do implementácie štrukturálnych fondov a Kohézneho fondu v rámci programového obdobia 2007 – 2013 k 30. 10. 2009. Táto kapitola taktiež hodnotí dosahovanie plánovaného stavu administratívnych kapacít, ktorých počet bol pre každý zo zainteresovaných ústredných orgánov štátnej správy stanovený v zmysle uznesenia vlády SR č. 396/2007 zo dňa 2. 5. 2007. 
Kapitola č. 3 stručne popisuje kvalitatívne opatrenia prijímané zo strany jednotlivých subjektov, s cieľom zabezpečiť stabilizáciu administratívnych kapacít a zamedziť ich fluktuácii. 
V závere je zhodnotený celkový stav administratívnych kapacít pre programové obdobie 2007 – 2013, pričom k 30. 10. 2009 bol celkový počet zamestnancov implementujúcich pomoc zo štrukturálnych fondov a Kohézneho fondu v rámci programového obdobia 2007 – 2013 na úrovni 1857 zamestnancov, čo znamená naplnenie na 87,22 % plánovaného stavu. Administratívne kapacity hodnotených subjektov je možné považovať za stabilizované, pričom prijatie zostávajúceho počtu zamestnancov sa očakáva najmä v rokoch 2010 a 2011, a to najmä v súvislosti s ďalším vývojom implementácie operačných programov programového obdobia 2007 – 2013, a s tým súvisiacim nárastom pracovných úloh.
         Materiál prešiel medzirezortným pripomienkovým konaním, pripomienky boli vyhodnotené a zapracované do materiálu. Materiál sa predkladá na rokovanie vlády SR bez rozporov. 
         Predkladaný materiál nemá finančný, ekonomický, environmentálny vplyv, vplyv na zamestnanosť ani podnikateľské prostredie.